बंगाल में मानसिक रूप से बीमार एक महिला को भीड़ द्वारा पीटे जाने का मामला सामने आया है। इस घटना का एक वीडियो इन दिनों सोशल मीडिया पर काफी शेयर किया जा रहा है। यह मामला मुर्शिदाबाद जिले का है जहां पर गुरुवार को बच्चों की तस्करी के आरोप में इस महिला की स्थानीय निवासियों ने बेरहमी से पिटाई कर दी। इस वीडियो में साफ देखा जा सकता है कि एक महिला को ट्रेक्टर पर बांधा गया है। महिला को तस्कर बताने वाले लोगों ने महिला के कपड़े फाड़ दिए, उसकी पिटाई की और फिर तीन घंटे तक उसे पूरे इलाके में घुमाते रहे लेकिन किसी ने भी आगे आकर उसकी मदद करने की कोशिश नहीं की और तमाशबीन भीड़ महिला के साथ की जा रही अभद्रता का वीडियो बनाती रही। हिन्दुस्तान टाइम्स के अनुसार महिला का नाम ओतेरा बीबी है जो कि मिठीपुर-पानानगर गांव की रहने वाली है।

इस मामले की जानकारी जब पुलिस को लगी तो वह घटनास्थल पर पहुंची लेकिन ग्रामीणों ने उन्हें इस मामले में दखल न देने की हिदायत दी। स्थानीय लोगों का कहना है कि महिला बंगलादेश की रहने वाली है और वह बच्चों की तस्करी का काम करती है इसलिए उसे सबक सिखाया जा रहा है। इसके पुलिस बल बुलाया गया और महिला को ग्रामीणों के चुंगल से आजाद किया गया लेकिन तब तक काफी देर हो चुकी थी और पीड़ित महिला ने दम तोड़ दिया था। इस मामल की जानकारी देते हुए एक पुलिस अधिकारी अंगशुमन साहा ने बताया कि यह सब केवल इसलिए हुआ क्योंकि काफी समय से यह अफवाह फैलाई जा रही है कि बांगलादेश से बच्चों की तस्करी करने आए लोग जिले में सक्रिय हैं। साहा ने कहा कि जो भी यह अफवाह फैला रहा है उसे बक्शा नहीं जाएगा और आरोपियों के खिलाफ कड़ी से कड़ी कार्रवाई की जाएगी।

वहीं इस वीडियो के सोशल मीडिया पर वायरल होने के बाद लोग इसपर अपनी कड़ी प्रतिक्रियाएं दे रहे हैं। एक ने लिखा किस तरह के जानवर हैं ये? क्या ये भूल गए हैं कि ये इंसान हैं? क्यों पिछले एक साल में इस तरह की घटनाओं में इजाफा हुआ है? कब ऐसे लोगों को सजा मिलेगा जो सोशल मीडिया के जरिए सभी जगह पर गलत खबर चला देते हैं? एक ने लिखा कि आज मुझे शर्मिंदगी महसूस हो रही है कि मैं एक भारतीय हूं। यह मोदी सरकार की नाकामी है, अगर वे चाहें तो इस तरह के मामलों को रोका जा सकता है लेकिन वे इन मामलों में कम ही दखल देते हैं। इस तरह कई लोग इस वीडियो पर अपना गुस्सा निकाल रहे हैं।

Hindi News के लिए हमारे साथ फेसबुक, ट्विटर, लिंक्डइन, टेलीग्राम पर जुड़ें और डाउनलोड करें Hindi News App। में रुचि है तो

